Justin Gatlin

Justin Gatlin (født 10. februar 1982 i Brooklyn, New York) er en amerikansk friidrettsutøver. Han er verdensmester på 60 meter innendørs to ganger, i 2003 og 2012, og har VM-gull på 100 og 200 meter fra VM i friidrett 2005. Han vant også 100 meter i sommer-OL 2004 i Athen. Han har vært utestengt fra friidrett på grunn av doping to ganger; fra 2001 til 2002 og fra 2006 til 2010. 

Hans personlige rekord på 100 meter er 9,74, noe som gjør ham til den femte raskeste utøveren i historien på denne distansen.Track and field all-time performances - All-time men's best 100m, besøkt 10. juli 2015.

Gatlin tok gull på 100 meter i VM i London 5. august 2017 med tiden 9,92 og slo da favoritten Usain Bolt. Gatlin ble da eldste vinner av 100 meter noen gang.

 Idrettskarrière 
 Tidlig karriere 
Gatlin var tidlig i karrieren en lovende utøver på 110 meter hekk, men etter hvert kuttet han ut hekkene. Han ble tatt opp fra high school til University og Tennessee som hekkeløper, men universitetets trenere Vince Anderson og Bill Webb fikk ham til å satse på sprint i stedet.United States Olympic Committee - Justin Gatlin, besøkt 10. juli 2015. I 2001 vant han både 100 meter (10,08) og 200 meter (20,11 med for mye medvind) i NCAA-mesterskapet utendørs.USA Track & Field - Justin Gatlin, besøkt 10. juli 2015. I NCAA-mesterskapet innendørs kom han på 4.-plass på 60 meter og 200 meter. I Southeastern Conference utendørs vant han 200 meter, med tiden 20,32, og han kom på 2.-plass på 100 meter og 4.-plass på 110 meter hekk. Han kom på 2.-plass på både 60 og 200 meter i Southeastern Conference innendørs. 

 Dopingsaken i 2001 
I juni 2001 testet Gatlin positivt for amfetamin i det amerikanske juniormesterskapet.USADA - United States Anti-Doping Agency vs Justin GatlinThe Guardian - Justin Gatlin: I got to the point where I said, «I don't care anymore», besøkt 10. juli 2015. Han ble derfor utestengt fra idrett i to år. Han påklagde denne avgjørelsen, fordi resultatet skyldtes medisin han tok mot Attention Deficit Disorder (ADD), en sykdom han fikk påvist da han var 9 år gammel.IAAF - The Best Ever World Juniors... (arkivert), besøkt 10. juli 2015. Klagen ble tatt til følge, og dommen ble opphevet i juni 2002. 

 2002-2006 
Gatlin vant både 60 og 200 meter i NCAA-mesterskapet innendørs 2002. I NCAA-mesterskapet utendørs kom han på 2.-plass på 100 meter med tiden 10,22. I Southeastern Conference vant han 60 og 200 meter innendørs, og han vant også 100 meter i Southeastern Conference utendørs, men kom der på 2.-plass på 200 meter. 

Høsten 2002 ble han profesjonell utøver. 

I VM i friidrett innendørs 2003 vant han 60 meter på tiden 6,43, foran Kim Collins og Jason Gardener. Han vant også samme distanse i USA-mesterskapet innendørs. Han deltok på Louisiana State Universitys lag i det årlige Penn Relay Carnival som vant både 4 x 100 meter og 4 x 200 meter.The Penn Relays - LSU, North Carolina Women Complete Perfect Weekend , besøkt 10. juli 2015. I Golden League vant han 100 meter i Zürich og 200 meter i Brüssel, og han vant også 100 meter i Moscow Challenge. 

Gatlin kom på 2.-plass på både 100 og 200 meter i det amerikanske OL-uttaket, som også var USA-mesterskapet i friidrett 2004. VIed OL 2004 i Athen vant han gullmedaljen på 100 meter på tiden 9,85, der han slo Francis Obikwelu fra Portugal og tittelforsvareren Maurice Greene. Tiden hans var personlig rekord, og var det nest raskeste 100 metersløpet i OLs historie. Han tok også bronse på 200 meter, og sølv med det amerikanske laget på 4 x 100 meter stafett.

I USA-mesterskapet i friidrett i juni 2005 løp han både 100 og 200 meter. 100 meteren ble dramatisk, da Gatlin først ble diskvalifisert for tyvstart, men denne diskvalifiseringen ble omgjort, og han vant løpet med tiden 10,08, der Maurice Greene måtte bryte med skade midtveis. Han vant også 200 meter, med tiden 20,04.USA Track & Field - 2005 USA Outdoor Track & Field Championships , besøkt 10. juli 2015. Han var den dominerende sprinteren i VM 2005 i Helsingfors, der han vant gull på både 100 meter og 200 meter. På 100 meter løp han på 9,88, og passerte mållinjen hele 17 hundredeler foran neste løper. 

Gatlin satte 12. mai 2006 ny verdensrekord på 100 m med tiden 9,76 i et Super Grand Prix-stevne i Doha, Qatar. Fem dager senere ble imidlertid tiden fra Qatar korrigert til 9,77. Det betyr at Gatlin bare tangerte Asafa Powells ett år gamle rekord. Han vant også 100 meter i USA-mesterskapet i friidrett utendørs i juni 2006, men både tiden fra Qatar og seieren i USA-mesterskapet er blitt strøket på grunn av dopingsaken mot ham i 2006.

 Dopingsaken i 2006 
Justin Gatlin ble i 2006 for doping og ble utestengt fra idretten i 4 år. Han var tatt for dopingbruk tidligere og fikk derfor en lang straff. Videre mistet han verdensrekorden han satte i 2006.

 Tilbakekomsten i 2010 
Hans første konkurranse etter utestengelsen var 3. august 2010, da han vant et løp i Rakvere i Estland, med 10,24.BBC Sport - Justin Gatlin returns after doping ban with 100m win, besøkt 14. juli 2015. Han var da 28 år gammel. Noen dager senere vant han også Ergo World Challenge i Tallinn, med 10,17 sekunder. Han vant også Finnish Elite Games i Joensuu i august, og kom på 2.-plass bak Yohan Blake i italienske Rovieretto, der Blake løp på 10,06 og Gatlin på 10,09.RunBlogRun - Yohan Blake over Justin Gatlin, by Alfons Juck, Note by Larry Eder, besøkt 14. juli 2015.

 2011 
I USA-mesterskapet i friidrett 2011 i juni vant han både sitt innledningsheat og sin semifinale, men i finalen ble han slått av Walter Dix (9,94), og kom dermed på 2.-plass med tiden 9,95. Michael Rodgers kom på 3.-plass i dette løpet. Gatlin ble tatt ut til VM i friidrett 2011 i Daegu i Sør-Korea. I juli vant han Meeting de Atletismo i Madrid, med tiden 10,10, foran Dwain Chambers. I VM greide han imidlertid bare 10,23 i semifinalen, som var 13. beste tid, og kom dermed ikke til finalen. Han løp med smerter i beina i VM, fordi han hadde fått frostskader i beina rett før VM, da han skulle i kuldekammer for restitusjon etter trening, men hadde på seg våte sokker, som frøs fast til beina.Steve Ritchie On Track - Justin Gatlin Overcomes Frostbitten Feet at World Championships , besøkt 14. juli 2015.ESPN - Justin Gatlin dealing with frostbite, besøkt 14. juli 2015. I Diamond League 2011 deltok han i Eugene Prefontaine Classic, der han kom på 6.-plass, og i Memorial van Damme, der han kom på 4.-plass.Diamond League - Archive, besøkt 14. juli 2015. I november 2011 løp han 100 meter på 9,45 på det japanske TV-shower «Kasupe!», ved hjelp av en kraftig vindmaskin som ga medvind på over 25 m/s.NBC Olympics - Justin Gatlin bio (arkivert), besøkt 14. juli 2015.

 2012 
I USA-mesterskapet i friidrett innendørs 2012 i februar kom Gatlin på 2.-plass, bak Trell Kimmons.USATF - USA Indoor Track & Field Championships - 2/25/2012 to 2/26/2012 , besøkt 14. juli 2015. Gatlin tok gull på 60 meter i VM i friidrett innendørs 2012 i Istanbul, foran Nesta Carter og Dwain Chambers. Han løp på 6,46. Han vant Diamond League-stevnene i Doha og Eugene, og kom på 2.-plass i Paris. Han vant USA-mesterskapet i friidrett 2012, som også var OL-uttak, med ny personlig rekord på 9,80 sekunder. I sommer-OL 2012 i London kom han på 3.-plass i finalen, bak Usain Bolt, som satte ny olympisk rekord med 9,63, og Yohan Blake, som tangerte sin personlige rekord på 9,79. Gatlin satte selv personlig rekord med tiden 9,79 sekunder. 

 2013 
Gatlin startet Diamond League 2013-sesongen med seier i Doha i mai.USA Today - Justin Gatlin wins 100 at Doha Diamond League meet, besøkt 14. juli 2015. Den 6. juni 2013 vant han også Golden Gala-stevnet i Roma, der han slo Usain Bolt med et hundredels sekund.ESPN - Justin Gatlin edges Usain Bolt in 100, besøkt 14. juli 2015. Han vant til sammen tre Diamond League-stevner denne sesongen, og vant Diamond League 2013 sammenlagt, med 14 poeng, foran Usain Bolt og Nesta Carter. 

I USA-mesterskapet i friidrett 2013 kom han på 2.-plass på 100 meter, med tiden 9,89, bak Tyson Gay som løp på 9,75.USATF - Gay’s 9.75 leads Quartet of World Leading Marks at USA Outdoor Championships, besøkt 14. juli 2015. I juli ble det imidlertid kjent at Tyson Gay hadde testet positivt på doping i mai, så alle hans resultater fra juli 2012 til juni 2014 ble strøket. Gatlin står derfor som vinner av USA-mesterskapet 2013. I VM i friidrett 2013 løp han på 9,99 i innledningsheatet og 9,94 i semifinalen, og kom til slutt på 2.-plass i finalen med sesongbestenotering på 9,85, kun slått av Usain Bolt som løp på 9,77. Han deltok også på USAs stafettlag som fikk sølv på 4 x 100 meter stafett, bak Jamaica. 

 2014 
I Diamond League 2014 vant han de to første 100 meter-løpene Shanghai Golden Grand Prix i Shanghai og Prefontaine Classic i Eugene. Tiden hans i Prefontaine Classic var 9,76, men her hadde han for mye medvind (+2,7 m/s) til at dette er gyldig som personlig rekord. Han vant også Golden Gala i Roma og Athletissima i Lausanne, men disse telte ikke i Diamond League. Han satte personlig rekord i Memorial Van Damme, med 9,77 sekunder, og vant 100 meter i Diamond League 2014 sammenlagt med 16 poeng, foran Mike Rodgers som fikk 13 poeng. Han løp 200 meter på 19,68 i Herculis-stevnet i Monaco, og disse resultatene gjorde at han ble nominert til IAAFs Athlete of the Year (som ble Renaud Lavillenie). 

 2015  
I USA-mesterskapet i friidrett 2015 satte han ny personlig rekord på 200 meter, med tiden 19,57, noe som gjorde ham til den femte raskeste utøveren gjennom tidene.Dagbladet.no - Nå har bare fire løpt raskere enn Justin Gatlin, besøkt 4. juli 2015. Han vant distansen, og satte ny mesterskapsrekord med denne tiden.MyFoxDC.com - Gatlin wins 200 with fastest time ever at US championships , besøkt 4. juli 2015.

Da han vant Diamond League-stevnet i Lausanne 9. juli 2015, med tiden 9,75, var han ubeseiret i 26 løp på rad siden august 2013.Jamaica Observer - Gatlin powers past Gay and Powell, besøkt 10. juli 2015.

Gatlin hadde raskest tid av alle i innledningsheatene på 100 meter i VM i friidrett 2015 i Beijing, der han løp på 9,83.Dagbladet.no - Bolt videre uten å imponere, besøkt 22. august 2015. Han hadde også raskest tid i semifinalen, der han løp på 9,77, men i finalen ble han slått av Usain Bolt, som løp på 9,79. Gatlins tid ble 9,80.

 2016 
Gatlin løp 100 meter på 9,45 sekunder i et japansk TV-show i februar 2016, men dette var med 20 m/s medvind ved bruk av en vifte, så det teller ikke som noen offisiell rekord.Daily Mail - Justin Gatlin breaks Usain Bolt's 100m record with 9.45 second dash on Japanese television show... but it wouldn't count, besøkt 14. mai 2016. Han vant 100 meter Diamond League-stevnet i Shanghai 14. mai, der han løp på 9,94.

 2017 
35 år gammel vant han 100 meter i USA-mesterskapet i friidrett 2017, med tiden 9,95, som var ny verdensrekord i Masters-klassen (veteraner).

I VM i friidrett 2017 vant han 100 meter, foran Christian Coleman og Usain Bolt. Han løp på 9,92 i finalen, som var en forbedring av hans egen verdensrekord i Masters-klassen. Publikum på Olympiastadion i London buet da han løp, og under premieutdelingen. Usain Bolt skal ha sagt til Gatlin at han ikke fortjente buingen etter finaleløpet, mens Sebastian Coe uttalte at Gatlin burde blitt utestengt for alltid etter de to dopingsakene.NRK.no - Gatlin om klemmen fra Bolt: – Han sa «du fortjener ikke buingen»The Telegraph - Justin Gatlin should have been banned for life after he was convicted of being a drugs cheat - Lord Coe, besøkt 8. august 2017.

 2019 
Han vant sølvmedaljen på 100 meter under VM i friidrett 2019.

 Utmerkelser 
 2005 - Jesse Owens Award
 2004 - Jesse Owens Award

 Referanser 

 Eksterne lenker 


Kategori:Personer fra New York City
Kategori:Sprintere fra USA
Kategori:USA-mestere i friidrett
Kategori:Olympiske mestere for USA
Kategori:Olympiske sølvmedaljevinnere for USA
Kategori:Verdensmestere i friidrett for USA
Kategori:VM-sølvmedaljevinnere i friidrett for USA
Kategori:Verdensmestere i friidrett innendørs for USA
Kategori:Diamond League-vinnere
Kategori:Medaljevinnere under Sommer-OL 2004
Kategori:Deltakere for USA under Sommer-OL 2004
Kategori:Friidrettsutøvere under Sommer-OL 2004
Kategori:Medaljevinnere under Sommer-OL 2012
Kategori:Deltakere for USA under Sommer-OL 2012
Kategori:Friidrettsutøvere under Sommer-OL 2012
Kategori:Medaljevinnere under Sommer-OL 2016
Kategori:Deltakere for USA under Sommer-OL 2016
Kategori:Friidrettsutøvere under Sommer-OL 2016
Kategori:Deltakere for USA under VM i friidrett 2005
Kategori:Deltakere for USA under VM i friidrett 2013
Kategori:Deltakere for USA under VM i friidrett 2015
Kategori:Deltakere for USA under VM i friidrett 2017
Kategori:Deltakere for USA under VM i friidrett 2019
Kategori:Deltakere for USA under VM i friidrett innendørs 2012
Kategori:Dopingsaker i friidrett
Kategori:Deltakere for USA under VM i friidrett 2011